Vicki Momberg dank wéér regspan afVicki Momberg tydens ‘n vroeëre hofverskyning. (Foto: ANA) Vicki Momberg het Dinsdag haar vyfde regspan die trekpas gegee – dié keer omdat hulle nie ŉ aansoek ingedien het dat die media nie die hofverrigtinge mag bywoon nie. Momberg is vroeër skuldig bevind aan vier aanklagte van crimen injuria nadat sy ŉ swart polisielid 48 keer die k-woord toegesnou het. Die polisielid het haar ná ŉ gryprooftog te hulp gesnel. Sy is in Maart verlede jaar tot drie jaar tronkstraf gevonnis vir haar rassistiese tirade twee jaar tevore. Een jaar van die vonnis is opgeskort. Sy appelleer nou teen die skuldigbevinding en vonnis. Regter Thifhelimbilu Mudau het Dinsdag gesê hy gaan nie nog ŉ keer uitstel toelaat sodat Momberg ŉ nuwe regspan kan aanstel nie, aangesien die saak reeds te lank sloer. Regter Mudau het gesê Momberg kan haarself ná ete verteenwoordig. Met die aanvang van verrigtinge in die hooggeregshof in Johannesburg het Momberg teen haar prokureur, Wesley Rogers, uitgevaar omdat hy nie die aansoek ingedien het nie. Rogers het gesê voorvalle wat vóór vanoggend se hofverrigtinge plaasgevind het, het gelei tot ŉ verbrokkeling in sy verhouding met Momberg en dat hy en adv. Anesh Sukdeo haar nie langer kan verteenwoordig nie. Rogers en Sukdeo het Momberg gratis verteenwoordig. Nagenoeg vyf regspanne het hulle al vantevore aan die saak onttrek weens onenigheid met Momberg. Regter Mudau het gesê daar is geen meriete vir ŉ aansoek om die media te verbied om die verhoor by te woon nie, aangesien die saak in openbare belang is. Momberg het vroeër, terwyl die hofverrigtinge reeds aan die gang was, die saak onderbreek en gesê sy wil voortaan haarself verteenwoordig omdat haar regspan nie haar aanwysings oor die aansoek gevolg het nie. Sukdeo het aan regter Mudau gesê Momberg was ongelukkig met die hulp wat Rogers gebied het en dat hulle daarom hulle dienste aan haar moet opskort. Hy het volgens hom wel aan Momberg verduidelik wat gaan gebeur as hulle aan die saak onttrek en dat hy nie sonder Rogers vir haar kan werk nie. “Al die werk is gedoen en hoewel ons die hof graag wil help, kan ons dit nie sonder aanwysings doen nie,” het Sukdeo gesê. Volgens hom het Momberg gesê die regshulpraad kan haar nie help nie omdat sy nie volmag aan haar bank kan gee nie. Momberg het aan regter Mudau gesê heelwat wanvoorstellings is reeds gemaak, asook dat die staat haar tyd en geld mors. “Die papierwerk is nie gedoen nie. Dit is alles misbruik wat ek by die Randburg-hof moes deurmaak. Die mediaberigte was eensydig en het ŉ uitwerking op my vermoë om ŉ inkomste te verdien en my gesin gehad,” het Momberg in die hof gesê. Momberg het aangevoer die media se teenwoordigheid beïnvloed haar geloofwaardigheid en gesondheid. “Suid-Afrikaners het ŉ reg om te weet en die media het ŉ plig om verslag te lewer oor die verrigtinge,” het die regter aan Momberg verduidelik. Momberg het die regstelsel daarvan beskuldig dat dit onvoldoende en onbehulpsaam is en dat sy daarom ŉ private regsverteenwoordiger gekry het, al het sy nie die geld om daarvoor te betaal nie. Die verrigtinge word vanmiddag hervat.